**פרק מ"ה – התגלות יוסף לאחיו.**

בפרקנו מגיע סיפור המפגש בין יוסף לאחיו לשיא. יוסף מתוודע לאחיו ואומר במפורש: "אֲנִי יוֹסֵף".

נבחן את השאלה מדוע שעת הגילוי הייתה דווקא עכשיו, ומה היו התגובות השונות לגילוי מרעיש זה.

נעמוד על אחת מתפיסות היסוד של אמונתנו העומדת בבסיס דברי יוסף "וישלחני אלקים".

**א** וְלֹא-יָכֹל יוֹסֵף לְהִתְאַפֵּק, לְכֹל הַנִּצָּבִים עָלָיו, וַיִּקְרָא, הוֹצִיאוּ כָל-אִישׁ מֵעָלָי; וְלֹא-עָמַד אִישׁ אִתּוֹ, בְּהִתְוַדַּע יוֹסֵף אֶל-אֶחָיו**.  
ב** וַיִּתֵּן אֶת-קֹלוֹ, בִּבְכִי; וַיִּשְׁמְעוּ מִצְרַיִם, וַיִּשְׁמַע בֵּית פַּרְעֹה.

**יוסף מתוודע לאחיו:**

**מדוע יוסף התגלה דווקא עכשיו?**

• מבחינת **פשוטו של מקרא** עולה שנאומו של יהודה בפרק מ"ד נגע מאד לליבו של יוסף ולכן הוא החליט להתגלות לפניהם כעת.  
 יתר על כן מדברי יהודה בפסוק כ: "וַנֹּאמֶר אֶל אֲדֹנִי יֶשׁ לָנוּ אָב זָקֵן וְיֶלֶד זְקֻנִים קָטָן וְאָחִיו מֵת וַיִּוָּתֵר הוּא לְבַדּוֹ לְאִמּוֹ וְאָבִיו אֲהֵבוֹ", יכול היה יוסף להסיק לראשונה, שגם יעקב וגם האחים התייאשו וחשבו שהוא מת.   
נראה שלידיעה זו היה חלק רב בהחלטתו להתגלות בפניהם דווקא עכשיו

• על פי הפרשנים שלמדנו (האברבנאל ובעל עקידת יצחק) יוסף יכול היה להסיק מהתגייסותו של יהודה לטובת בנימין שהאחים עשו תשובה שלמה ולכן זו השעה להתגלות בפני האחים.

**הוצאת אנשי יוסף מהחדר**

**רמב"ן:**

הנכון בעיני שהיו שם מבית פרעה ומן המצרים אנשים רבים יחלו פניו למחול לבנימין כי נכמרו רחמיהם על תחנוני יהודה, ולא יכול יוסף להתחזק לכולם. ויקרא לעבדיו הוציאו כל איש נכרי מעלי כי אדבר עמהם, ויצאו מעליו, ובצאתם מעליו נתן את קולו בבכי...

טעם בהוצאה שהוציאם משם כדי שלא ישמעו בהזכירו להם המכירה, כי תהיה להם [לחרפה]: וגם אליו למכשול, שיאמרו עבדי פרעה ומצרים עליהם, אלו אנשי בוגדות, לא יגורו בארצנו ולא ידרכו בארמנותינו, בגדו באחיהם, גם באביהם בגדו, מה יעשו במלך ובעמו, וגם ביוסף לא יאמינו עוד.

**תגובת האחים לגילוי:**

**ג**. וַיֹּאמֶר יוֹסֵף אֶל-אֶחָיו אֲנִי יוֹסֵף, הַעוֹד אָבִי חָי; וְלֹא-יָכְלוּ אֶחָיו לַעֲנוֹת אֹתוֹ, כִּי נִבְהֲלוּ מִפָּנָיו.  
**ד.** וַיֹּאמֶר יוֹסֵף אֶל-אֶחָיו גְּשׁוּ-נָא אֵלַי, וַיִּגָּשׁוּ; וַיֹּאמֶר, אֲנִי יוֹסֵף אֲחִיכֶם, אֲשֶׁר-מְכַרְתֶּם אֹתִי, מִצְרָיְמָה **ה.** וְעַתָּה אַל-תֵּעָצְבוּ, וְאַל-יִחַר בְּעֵינֵיכֶם, כִּי-מְכַרְתֶּם אֹתִי, הֵנָּה:  כִּי לְמִחְיָה, שְׁלָחַנִי אֱלֹהִים לִפְנֵיכֶם. **ו.** כִּי-זֶה שְׁנָתַיִם הָרָעָב, בְּקֶרֶב הָאָרֶץ; וְעוֹד חָמֵשׁ שָׁנִים, אֲשֶׁר אֵין-חָרִישׁ וְקָצִיר. **ז.** וַיִּשְׁלָחֵנִי אֱלֹהִים לִפְנֵיכֶם, לָשׂוּם לָכֶם שְׁאֵרִית בָּאָרֶץ, וּלְהַחֲיוֹת לָכֶם, לִפְלֵיטָה גְּדֹלָה. **ח.** וְעַתָּה, לֹא-אַתֶּם שְׁלַחְתֶּם אֹתִי הֵנָּה, כִּי, הָאֱלֹהִים; וַיְשִׂימֵנִי לְאָב לְפַרְעֹה, וּלְאָדוֹן לְכָל-בֵּיתוֹ,   
וּמֹשֵׁל בְּכָל-אֶרֶץ מִצְרָיִם

האחים מגיבים בבהלה גדולה, בצער ובחששות כבדים. רק בסוף פסוק ט"ו מעיד הכתוב שחזר אליהם דיבורם, נזכור כי יוסף הכין את עצמו לקראת הגילוי, לאחר המפגשים הקודמים שהיו לו עם האחים ואילו הם הופתעו כאשר גילו לראשונה שהשליט הוא אחיהם האבוד.

יוסף מנסה להפיג את חששות אחיו. הוא מציג לפניהם את עקרון הסיבתיות הכפולה: במקביל למעשי אנוש קיימת תכנית אלוקית שבכל מקרה היא מתממשת. ומעשה המכירה יוכיח – הם ביקשו לפגוע בו ויצא בסופו של דבר עתיד טוב יותר, כמו שתכנן אלוקים:

וְעַתָּה אַל תֵּעָצְבוּ וְאַל יִחַר בְּעֵינֵיכֶם כִּי מְכַרְתֶּם אֹתִי הֵנָּה **[מעשי האדם]**

כִּי לְמִחְיָה שְׁלָחַנִי אֱלֹהִים לִפְנֵיכֶם: **[התכנית האלוקית]**

עקרון הסיבתיות הכפולה הוא עקרון יסודי אותו אנו מוצאים באירועים רבים בתנ"ך, ולפיו, לאדם יש בחירה חופשית וניתן להסביר את הסיבות לאירועים על רקע מעשי האדם ורצונותיו, אך מעבר לכך ובעומק הדברים פועלת תכנית אלוקית, המכוונת את ההיסטוריה ואת האירועים

**התממשותה של ברית בין הבתרים**

בברית בין הבתרים גילה ה' לאברהם אבינו שזרעו יחיה בגלות וסופו לצאת ממנה:

בראשית פרק ט"ו:

יג וַיֹּאמֶר לְאַבְרָם יָדֹעַ תֵּדַע כִּי גֵר יִהְיֶה זַרְעֲךָ בְּאֶרֶץ לֹא לָהֶם וַעֲבָדוּם וְעִנּוּ אֹתָם אַרְבַּע מֵאוֹת שָׁנָה

יד וְגַם אֶת הַגּוֹי אֲשֶׁר יַעֲבֹדוּ דָּן אָנֹכִי וְאַחֲרֵי כֵן יֵצְאוּ בִּרְכֻשׁ גָּדוֹל

התכנית האלוקית הזאת עומדת עכשיו להתממש. באופן מפורש יתברר ליעקב אבינו בנבואה, ערב ירידתו מצרימה, שמדובר בתכנית אלוקית שמטרתה להפוך את בית יעקב לעם שבסופו של דבר גם יצא ממצרים.

בראשית פרק מו

א וַיִּסַּע יִשְׂרָאֵל וְכָל אֲשֶׁר לוֹ וַיָּבֹא בְּאֵרָה שָּׁבַע וַיִּזְבַּח זְבָחִים לֵאלֹהֵי אָבִיו יִצְחָק:

ב וַיֹּאמֶר אֱלֹקים לְיִשְׂרָאֵל בְּמַרְאֹת הַלַּיְלָה וַיֹּאמֶר יַעֲקֹב יַעֲקֹב וַיֹּאמֶר הִנֵּנִי:

ג וַיֹּאמֶר אָנֹכִי הָאֵל אֱלֹקי אָבִיךָ **אַל תִּירָא מֵרְדָה מִצְרַיְמָה כִּי לְגוֹי גָּדוֹל אֲשִׂימְךָ שָׁם:**

**ד אָנֹכִי אֵרֵד עִמְּךָ מִצְרַיְמָה וְאָנֹכִי אַעַלְךָ** גַם עָלֹה וְיוֹסֵף יָשִׁית יָדוֹ עַל עֵינֶיךָ:

**תגובת יעקב אבינו לשמע הבשורה:**

**כה** וַיַּעֲלוּ מִמִּצְרָיִם וַיָּבֹאוּ אֶרֶץ כְּנַעַן אֶל יַעֲקֹב אֲבִיהֶם:

**כו** וַיַּגִּדוּ לוֹ לֵאמֹר עוֹד יוֹסֵף חַי וְכִי הוּא מֹשֵׁל בְּכָל אֶרֶץ מִצְרָיִם **וַיָּפָג לִבּוֹ כִּי לֹא הֶאֱמִין לָהֶם**:

**כז** וַיְדַבְּרוּ אֵלָיו אֵת כָּל דִּבְרֵי יוֹסֵף אֲשֶׁר דִּבֶּר אֲלֵהֶם **וַיַּרְא אֶת הָעֲגָלוֹת** אֲשֶׁר שָׁלַח יוֹסֵף לָשֵׂאת אֹתוֹ **וַתְּחִי רוּחַ יַעֲקֹב אֲבִיהֶם**:

**כח וַיֹּאמֶר יִשְׂרָאֵל רַב עוֹד יוֹסֵף בְּנִי חָי אֵלְכָה וְאֶרְאֶנּוּ בְּטֶרֶם אָמוּת**:

* הכתוב מתאר באופן הדרגתי את תגובת יעקב ומציין שלבים שונים: "ויפג לבו כי לא האמין להם", אח"כ האחים מדברים, יעקב רואה את העגלות, ורק אז "**וַתְּחִי רוּחַ יַעֲקֹב אֲבִיהֶם**", והוא מצהיר "**רַב עוֹד יוֹסֵף בְּנִי חָי אֵלְכָה וְאֶרְאֶנּוּ בְּטֶרֶם אָמוּת**".

|  |
| --- |
| כז: וַ תְּחִי רוּחַ יַעֲקֹב אֲבִיהֶם: |
| **רש"י:**  שרתה עליו שכינה שפירשה ממנו: |

הבסיס לדברי רש"י הם המשך הכתובים בפרק מו. המתארים התגלות של ה' ליעקב בבאר שבע:

**א** וַיִּסַּע יִשְׂרָאֵל וְכָל אֲשֶׁר לוֹ וַיָּבֹא בְּאֵרָה שָּׁבַע וַיִּזְבַּח זְבָחִים לֵאלֹהֵי אָבִיו יִצְחָק:

**ב** וַיֹּאמֶר אֱלֹהִים לְיִשְׂרָאֵל בְּמַרְאֹת הַלַּיְלָה וַיֹּאמֶר יַעֲקֹב יַעֲקֹב וַיֹּאמֶר הִנֵּנִי:

**ג** וַיֹּאמֶר אָנֹכִי הָאֵל אֱלֹהֵי אָבִיךָ אַל תִּירָא מֵרְדָה מִצְרַיְמָה כִּי לְגוֹי גָּדוֹל אֲשִׂימְךָ שָׁם:

**ד** אָנֹכִי אֵרֵד עִמְּךָ מִצְרַיְמָה וְאָנֹכִי אַעַלְךָ גַם עָלֹה וְיוֹסֵף יָשִׁית יָדוֹ עַל עֵינֶיךָ:

**האם יעקב אבינו ידע על מכירת יוסף?**

נחתום את שיעורינו באחת השאלות העולות מפרקי יוסף שלמדנו: האם יעקב אבינו ידע שבניו מכרו את יוסף אחיהם?

נעיין שוב בבראשית מב, לו ובפירושו של רש"י שם:

**לו וַיֹּאמֶר אֲלֵהֶם יַעֲקֹב אֲבִיהֶם אֹתִי שִׁכַּלְתֶּם יוֹסֵף אֵינֶנּוּ וְשִׁמְעוֹן אֵינֶנּוּ וְאֶת בִּנְיָמִן תִּקָּחוּ עָלַי הָיוּ כֻלָּנָה:**

**רש"י:**

אתי שכלתם - מלמד שחשדן שמא הרגוהו או מכרוהו כיוסף:

רש"י מוצא בכתוב "אותי שכלתם" רמז לידיעה של יעקב אבינו אודות פגיעת האחים ביוסף.

לעומתו מציג רמב"ן תפיסה שונה:

**רמב"ן (פסוק כז):**

יראה לי על דרך הפשט שלא הוגד ליעקב כל ימיו כי אחיו מכרו את יוסף, אבל חשב כי היה תועה בשדה והמוצאים אותו לקחוהו ומכרו אותו אל מצרים, כי אחיו לא רצו להגיד לו חטאתם, אף כי יראו לנפשם פן יקצוף ויקללם, כאשר עשה בראובן ושמעון ולוי (להלן מט, ג-ז). ויוסף במוסרו הטוב לא רצה להגיד לו, ולכך נאמר ויצוו אל יוסף לאמר אביך ציווה לפני מותו לאמר וגו' (בראשית נ, טז-יז), ואלו ידע יעקב בעניין הזה [אילו ידע יעקב שהאחים מכרו את יוסף] היה ראוי להם שיחלו פני אביהם במותו [שיתחננו בפני יעקב אבינו לפני מותו] לצוות את יוסף מפיו [שיורה במפורש ליוסף לא לפגוע בהם לאחר מותו]. כי ישא פניו ולא ימרה את דברו [כיון שיוסף יכבד את ציווי אביו ולא ימרה את פיו גם לאחר מותו], ולא היו בסכנה [מיוסף] ולא יצטרכו לבדות מלבם דברים [ראו שם, טז].

1. רמב"ן פסוק א
   1. מי היו הניצבים על יוסף בזמן נאומו של יהודה? ומה היה חלקם בהחלטתו של יוסף?
   2. מדוע הם הוצאו מהחדר? ומה ניתן ללמוד מכך על יוסף?
   3. לפי רמב"ן ממה התרשמו אנשיו של יוסף?
   4. מה רצה יוסף למנוע?
   5. מה ניתן להסיק על גדלותו של יוסף?
2. רמב"ן לפסוק כז מה עולה מן הפשט לטענת הרמב"ן?
   1. מה ההוכחה שמביא הרמב"ן מהמשך הפרקים?
   2. מה ניתן להסיק מדברי רמב"ן על גדולתו של יוסף על כך